CPF จ่อส่งธุรกิจกุ้งรุกตลาดบราซิล หวังขยายฐานลูกค้าตปท.เพิ่ม
CPF จ่อส่งธุรกิจกุ้งรุกตลาดบราซิล หวังขยายฐานลูกค้าตปท.เพิ่ม คาดยอดส่งออกกุ้งในเวียดนามปี 63 โต 8.3 แสนตัน และทะลุ 1.14 ล้านตันในปี 68
27 เม.ย. 2561

บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทมองเวียดนามเป็นหนึ่งประเทศในภูมิภาคอาเซียนที่น่าจับตามอง และมีการขยายตัวทางเศรษฐกิจอย่างรวดเร็วอีกประเทศหนึ่งของโลก โดยในไตรมาสแรกของปี 2561 ขยายตัวถึง 7.4% ซึ่งส่งผลดีต่อการสร้างการเติบโตของธุรกิจที่เข้าไปลงทุนในเวียดนาม
โดย CPF เป็นบริษัทไทยที่เข้าไปลงทุนในประเทศเวียดนามตั้งแต่ปี 2531 ผ่านบริษัท ซี.พี.เวียดนาม คอร์ปอเรชั่น และกลายเป็นฐานการผลิตสินค้าเกษตรอุตสาหกรรมและอาหารแบบครบวงจรใหญ่
ทั้งนี้ รายงานจาก CPF เปิดเผยว่า เวียดนามเป็นประเทศที่สำคัญในการสนับสนุนการเติบโตของCPF เนื่องจากความต้องการของผู้บริโภคภายในประเทศโตขึ้นอย่างต่อเนื่อง และการส่งออกที่ขยายตัวมากกว่า 20% เมื่อเทียบกับช่วงเดียวกันของปีก่อน ซึ่งเป็นผลจากการที่เวียดนามมีข้อตกลงการค้าเสรีกับประเทศในกลุ่มสหภาพยุโรปและสหรัฐอเมริกา
นอกจากนี้ ขนาดของตลาดและอายุเฉลี่ยของประชากรส่วนใหญ่ 60% ของประชากรอยู่ในวัยทำงาน มีส่วนสำคัญในการผลักดันในเกิดการใช้จ่ายภายในประเทศอย่างมีเสถียรภาพ กลายเป็นปัจจัยบวกต่อธุรกิจที่เข้าไปลงทุนในเวียดนาม
สำหรับภาคเกษตรอุตสาหกรรมในปีนี้เวียดนามมีการปรับตัวดีขึ้นเมื่อเทียบกับปีก่อน โดยเฉพาะสถานการณ์ราคาสุกรตกต่ำในปีที่ผ่านมา จากปัญหาผลผลิตล้นตลาด ปัจจุบันราคาสุกรปรับตัวสูงขึ้นมาอยู่ที่ 38,000-40,000 ด่องต่อกิโลกรัม (คิดเป็น55-57 บาทต่อกิโลกรัม) เทียบกับราคาปี 2560 อยู่ที่กิโลกรัมละ 20,000 ด่องต่อกิโลกรัม (30 บาทต่อกิโลกร้ม)
นอกจากนี้ รัฐบาลเวียดนามตั้งเป้าส่งเสริมเพิ่มปริมาณการส่งออกอาหารทะเล โดยเฉพาะกุ้ง ซึ่งคาดว่าการส่งออกกุ้งจากเวียดนามจะเพิ่มขึ้นจากปี 2559 ปริมาณ 690,000 ตัน เป็น 830,000 ตันในปี 2563 และ 1.14 ล้านตันในปี 2568 ซึ่งจะทำให้ประเทศเวียดนามเป็นประเทศผู้ผลิตกุ้งใหญ่ที่สุดในโลกอีกประเทศหนึ่ง
อย่างไรก็ตามจากวิสัยทัศน์ ครัวของโลกของCPF ปัจจุบันบริษัทฯขยายการลงทุนไป16 ประเทศ และกำลังอยู่ในระหว่างการเข้าไปลงทุนธุรกิจกุ้งในประเทศบราซิล โดยการลงทุนในต่างประเทศถือเป็นฐานที่สำคัญในการสร้างการเติบโตของ CPF อย่างต่อเนื่อง ทั้งนี้ ในปัจจุบันยอดขายรวมของบริษัทฯกว่า 64% มาจากธุรกิจในต่างประเทศ
สำหรับนโยบายสร้างการเติบโตของCPF มาจากสองทาง คือ การเพิ่มมูลค่าผลิตภัณฑ์ไปสู่สินค้าแปรรูปเพิ่มมูลค่ามากขึ้น และการเน้นการเติบโตของธุรกิจในต่างประเทศที่มีศักยภาพสูง มีประชากรมากกว่า100 ล้านคน เช่น เวียดนาม ฟิลิปปินส์ และอินเดีย